SKY บวกต่อ 4% ลั่นแบ็กล็อกล้น 2.3 หมื่นล้าน ดันกำไรปีนี้โต 50%
SKY บวกต่อ 4% โชว์แบ็กล็อก 2.3 หมื่นล้าน หวังดันกำไรปี 66 โต 50% และคาดปีนี้จะมีงานใหม่เพิ่มอีก 5,000-10,000 ล้านบาท พร้อมดึง “ปรินทร์-สุระ-ทนุธรรม” ร่วมเพิ่มทุนแบบ PP และเพิ่มทุน RO รวมกว่า 1.4 พันล้านบาท 
SKY บวกต่อ 4% โชว์แบ็กล็อก 2.3 หมื่นล้าน หวังดันกำไรปี 66 โต 50% และคาดปีนี้จะมีงานใหม่เพิ่มอีก 5,000-10,000 ล้านบาท พร้อมดึง “ปรินทร์-สุระ-ทนุธรรม” ร่วมเพิ่มทุนแบบ PP และเพิ่มทุน RO รวมกว่า 1.4 พันล้านบาท
6 ก.พ. 2566

ผู้สื่อข่าวรายงานว่าวันนี้ (6 ก.พ.66) ราคาหุ้น บริษัท สกาย ไอซีที จำกัด (มหาชน) หรือ SKY ณ เวลา 10:04 น. อยู่ที่ระดับ 24.00 บาท บวก 1.00 บาท หรือ 4.35% ราคาสูงสุด 24.30 บาท ราคาต่ำสุด 23.70 บาท ด้วยมูลค่าซื้อขาย 39.09 ล้านบาท

สำหรับราคาหุ้นบนกระดานของ SKY ที่ปรับตัวขึ้นต่อเนื่อง สะท้อนจากปัจจัยบวกล่าสุด นายสิทธิเดช มัยลาภ กรรมการ SKY เปิดเผยกับ “ข่าวหุ้นธุรกิจ” ว่า ภายหลังจากการเพิ่มทุนจะนำเงินไปเพื่อขยายธุรกิจ คาดว่าผลการดำเนินงานของบริษัทปี 66เติบโตไม่ต่ำกว่า 50% ซึ่งแผนดังกล่าวได้นำเสนอให้คณะกรรมการบริษัทพิจารณาอนุมัติเมื่อวันที่ 2 ก.พ.66 ที่ผ่านมา บริษัทจึงเริ่มทำการขยายการลงทุน โดยการเพิ่มทุนในส่วนของ (Rights Offering) เพื่อเพิ่มเงินทุนหมุนเวียน
นอกจากนี้ ยังมีในส่วนของรายได้บริษัทลูกที่จะได้จากโครงการภาครัฐอีก รวมถึงบริษัทที่ได้มีการลงทุนไปก่อนหน้านี้ที่มีการเติบโตอย่างเห็นได้ชัด ส่งผลให้ภาพรวมของผลประกอบการปีนี้มีการเติบโตจากปีที่ผ่านมาค่อนข้างมาก เมื่อพิจารณาจากจำนวนงานในมือ (Backlog) จากในปี 65 บริษัทมีแบ็กล็อกทุกโครงการรวมประมาณ 23,000 ล้านบาท และปี 2566 คาดว่าจะมีงานใหม่เพิ่มเข้ามาอีก 5,000-10,000 ล้านบาท
โดยแนวโน้มผลประกอบการปีนี้ มองว่าจะมีการเติบโตจากโครงการหลัก ๆ ที่จะสร้างรายได้ และกำไรอย่างชัดเจน อย่างเช่น งานบริการระบบตรวจสอบและคัดกรองผู้โดยสารล่วงหน้า (APPS) ในท่าอากาศยาน เป็นการตอบรับการเดินทางที่เพิ่มมากขึ้น ซึ่งปีที่ผ่านมาเฉลี่ยการเดินทางของนักท่องเที่ยวเข้า-ออกประเทศอยู่ที่ประมาณ 70,000 คน/วัน
อนึ่งคณะกรรมการบริษัทมีมติอนุมัติให้เพิ่มทุนจดทะเบียน 45,606,664.50 บาท จากเดิม 312,133,287.50 บาท เป็น 357,739,952.00 บาท ด้วยการออกหุ้นสามัญเพิ่มทุน 91,213,329 หุ้น มูลค่าที่ตราไว้ 0.50 บาท/หุ้น เพื่อเสนอขายให้แก่ผู้ถือหุ้นเดิมตามสัดส่วนการถือหุ้น (RO) จำนวน 31,213,329 หุ้น ราคาหุ้นละ 13 บาท ในอัตราส่วน 20 หุ้นเดิมต่อ 1 หุ้นใหม่ นอกจากนี้จะเสนอขายหุ้นเพิ่มทุนให้แก่บุคคลในวงจำกัด (PP) 3 ราย ในจำนวน 60,000,000 หุ้น ที่ราคา 16.80 บาท/หุ้น คิดเป็นมูลค่ารวมไม่เกิน 1,008 ล้านบาท ทำให้ผู้ลงทุนทั้ง 3 รายเข้ามาถือหุ้นสัดส่วนประมาณ 8.39% ของจำนวนหุ้นที่จำหน่ายได้แล้วทั้งหมด
โดยการจัดสรรหุ้นเพิ่มทุนให้นายปรินทร์ โลจนะโกสินทร์ กรรมการ ประธานกรรมการบริหาร และประธานเจ้าหน้าที่บริหาร บมจ.แพลนบี มีเดีย (PLANB) จำนวน 35 ล้านหุ้น มูลค่ารวม 588 ล้านบาท, นายสุระ คณิตทวีกุล รองประธานกรรมการ ประธานกรรมการบริหาร ประธานเจ้าหน้าที่บริหาร บมจ.คอมเซเว่น (COM7) จำนวน 20 ล้านหุ้น มูลค่ารวม 336 ล้านบาท และนายทนุธรรม เกียรติไพบูลย์ กรรมการ บมจ.ที คิว อาร์ (TQR) จำนวน 5 ล้านหุ้น มูลค่ารวม 84 ล้านบาท
ทั้งนี้ รวมมูลค่าการเพิ่มทุนทั้งแบบ RO และ PP แล้วไม่ต่ำกว่า 1.4 พันล้านบาท บริษัทจะจัดประชุมสามัญผู้ถือหุ้นประจำปี 2566 วันที่ 21 เม.ย. 2566 และคาดว่าการดำเนินการเข้าทำธุรกรรมจะเสร็จสมบูรณ์ภายในเดือน มิ.ย.66